钦定古今图书集成/历象汇编/历法典/第099卷 > 朱子语类 > 颍州莲华漏铭 宋夏竦
## 钦定古今图书集成/历象汇编/历法典/第099卷 > 朱子语类 > 颍州莲华漏铭 宋夏竦

极星建中，黄道营外。度有迩遐，时有明晦。圣人观象，
女史诒则。孔壶为漏，浮箭为刻。资始巧历，稽合小馀。
重黎是司，羲和是图。秦氏遗法，汉京垂制。历世弥文，
旧规加丽。玉虬吐水，分灌两壶，金龙转注，下激衡渠。
天道可观，神化无迹。日运波澄，气分箭易。倚嗟燕君，
文学馀力，博贯旧章，肇新景式。象魏既登潼川，既营
“建于青。”作于颍丞。五夜持宵，三商定夕。秒忽无差，
升降靡息。意侔造化，数穷天地。茫茫有生，孰参其智？
于铄圣宋，世祚无疆。刊此乐石，永宪万方。